b'\n_START_ARTICLE_\nElektroporaatio\n_START_PARAGRAPH_\nElektroporaatio on mikrobiologian menetelm\xc3\xa4, jossa solujen l\xc3\xa4pi johdetaan lyhyt korkeaj\xc3\xa4nnitteinen s\xc3\xa4hk\xc3\xb6virta solukalvon l\xc3\xa4p\xc3\xa4isevyyden lis\xc3\xa4\xc3\xa4miseksi. J\xc3\xa4nnite vaurioittaa solukalvoa luoden siihen pieni\xc3\xa4 reiki\xc3\xa4, joiden kautta tavallisesti solukalvoa l\xc3\xa4p\xc3\xa4isem\xc3\xa4tt\xc3\xb6m\xc3\xa4t molekyylit, kuten vieraat DNA-molekyylit voivat siirty\xc3\xa4 solun ulkopuolelta solun sis\xc3\xa4\xc3\xa4n. J\xc3\xa4nnitteen aiheuttamat vauriot solukalvolla palautuvat yleens\xc3\xa4 muutamassa minuutissa, jonka j\xc3\xa4lkeen solu voi jakautua normaalisti ja aloittaa esimerkiksi siirtyneen DNA-molekyylin transkriptoimisen._NEWLINE_Elektroporaatiota k\xc3\xa4ytet\xc3\xa4\xc3\xa4n paljon geeninsiirrossa luomaan kompetenssi, eli solun kyky ottaa vierasta DNA:ta sis\xc3\xa4\xc3\xa4ns\xc3\xa4. Menetelm\xc3\xa4 soveltuu l\xc3\xa4hes kaikentyyppisiille soluille, my\xc3\xb6s monille paksusolusein\xc3\xa4isille soluille, joihin DNA:n siirt\xc3\xa4minen muilla metodeilla on tehotonta. Elektroporaation etuja ovat my\xc3\xb6s menetelm\xc3\xa4n nopeus ja korkea onnistumistehokkuus.\n_START_SECTION_\nK\xc3\xa4yt\xc3\xa4nn\xc3\xb6ss\xc3\xa4\n_START_PARAGRAPH_\nElektroporoitavat solut ja siirrett\xc3\xa4v\xc3\xa4t molekyylit siirret\xc3\xa4\xc3\xa4n elektroporaatiota varten elektrodeilla varustettuun elektroporaatiokyvettiin v\xc3\xa4h\xc3\xa4ionisessa puskurissa, jonka l\xc3\xa4pi s\xc3\xa4hk\xc3\xb6virta ajetaan erityisell\xc3\xa4 elektroporaatiolaitteistolla. Elektroporoidut solut siirret\xc3\xa4\xc3\xa4n v\xc3\xa4litt\xc3\xb6m\xc3\xa4sti j\xc3\xa4nnitteen antamisen j\xc3\xa4lkeen kasvatusliuokseen ja kullekin solulle ominaiseen optimil\xc3\xa4mp\xc3\xb6tilaan palautumaan aiheutuneista vaurioista._NEWLINE_K\xc3\xa4ytett\xc3\xa4v\xc3\xa4 j\xc3\xa4nnite on optimoitava kulloinkin k\xc3\xa4ytett\xc3\xa4ville soluille sopivaksi. Liian korkea j\xc3\xa4nnite tappaa solut ja liian matala j\xc3\xa4nnite ei riit\xc3\xa4 luomaan reiki\xc3\xa4 solukalvoon. K\xc3\xa4ytett\xc3\xa4vien solujen ja siirret\xc3\xa4vien molekyylien on my\xc3\xb6s oltava eritt\xc3\xa4in puhtaita, sill\xc3\xa4 liian suuri ionikonsentraatio saattaa johtaa valokaareen, joka tuhoaa n\xc3\xa4ytteen.'